Κορίνα Λεγάκη

Η Κορίνα Λεγάκη είναι Ελληνίδα τραγουδίστρια, ελληνοσουηδικής καταγωγής.

Σπούδασε κλασικό και τζαζ τραγούδι, πιάνο και ορθοφωνία. Κατέχει Δίπλωμα Σύγχρονου Τραγουδιού από το Εθνικό Ωδείο με άριστα παμψηφεί και με έπαινο, με καθηγήτρια την Ελισσάβετ Καρατζόλη. Συμμετείχε στο Εργαστήριο Φωνητικής Τέχνης του Σπύρου Σακκά.  Είναι μαθήτρια του Χρήστου Χαλκιά στη Βυζαντινή Μονωδία.  Περσόνα πολύγλωσση και πολυπολιτισμική, έχει κυκλοφορήσει έξι προσωπικούς δίσκους με πρωτότυπο υλικό και επανεκτελέσεις τραγουδιών Ελλήνων και ξένων δημιουργών. Έχει συμμετάσχει σε προσωπικούς δίσκους και ζωντανές εμφανίσεις σημαντικών συνθετών, τραγουδιστών, μουσικών και ensemble διαφόρων ειδών (από την free jazz μέχρι το Παραδοσιακό Τραγούδι και από την ακαδημαϊκή μουσική έως την έθνικ και λαϊκή). Έχει συνεργαστεί με τους: Γιώργο Ανδρέου, Νίκο Ξυδάκη, Γιώργο Καζαντζή, Δημήτρη Μαραμή, Κώστα Χαριτάτο, Μιχάλη Γκανά, Θοδωρή Γκόνη, Κική Δημουλά, Μάνο Ελευθερίου, Οδυσσέα Ιωάννου, Παρασκευά Καρασούλο, Διονύση Καψάλη, Μαρία Φαραντούρη, Τάνια Τσανακλίδου, Ελένη Τσαλιγοπούλου, Γιάννη Κότσιρα, Μανώλη Φάμελλο, Γιάννη Μήτση κ.ά. Έχει τραγουδήσει σε σκηνές, θέατρα και ποικίλους χώρους στην Ελλάδα και το εξωτερικό, μεταξύ αυτών στο Ωδείο Ηρώδου του Αττικού, στο Μέγαρο Μουσικής Αθηνών, στο Ζάππειο Μέγαρο, στον ναό του Ποσειδώνα στο Σούνιο, στη Ρωμαϊκή Αγορά, στο Ολύμπια - Δημοτικό Μουσικό Θέατρο «Μαρία Κάλλας», στο Κρατικό Θέατρο Βορείου Ελλάδος, στην Αγγλικανική Εκκλησία Αγίου Παύλου, στο Ευρωπαϊκό Κοινοβούλιο, στο Palazzo Altemps στη Ρώμη κ.α. Παράλληλα, έχει αναπτύξει έντονη εθελοντική δραστηριότητα, συμπράττοντας επί σκηνής και δισκογραφικά με παιδιά προσφύγων και μεταναστών. 

Ο τελευταίος της προσωπικός δίσκος, Σεκάνς (Panik Oxygen, Μάρτιος 2023), περιλαμβάνει τραγούδια σε μουσική Αντώνη Μπακαούκα, Κώστα Μπουντούρη, Ορέστη Ντάντου, Γιώργου Περού και Σταύρου Σιόλα. Την καλλιτεχνική επιμέλεια υπογράφει ο Μανώλης Φάμελλος. Τον Δεκέμβριο 2023 ερμήνευσε τα τραγούδια του soundtrack της ταινίας «Ο Καπετάν Μιχάλης» (σκηνοθεσία Κώστα Χαραλάμπους), σε μουσική του Κώστα Χαριτάτου. Η Κορίνα αποτελεί επίσης την κεντρική ερμηνεύτρια στην επικείμενη δισκογραφική εργασία του Γιώργου Ανδρέου Ναυς Μαγική, η Ναυς των Ονείρων. Πρόκειται για έναν κύκλο μελοποιημένου λόγου σπουδαίων αρχαίων και σύγχρονων ποιητών και πεζογράφων.

Προσωπική δισκογραφία
 2023: Σεκάνς – δώδεκα τραγούδια. Μουσικές των: Αντώνη Μπακαούκα, Κώστα Μπουντούρη, Ορέστη Ντάντου, Γιώργου Περού, Σταύρου Σιόλα και στίχους των ιδίων και των Αθανασίας Γιασουμή, Χάρη Γκιούλη, Ναντίνας Κυριαζή και Ηλία Μάστορη, όλα σε ενορχηστρώσεις του συγκροτήματος Δραμαμίνη και καλλιτεχνική επιμέλεια του Μανώλη Φάμελλου.
 2019: Νέος Κόσμος – δώδεκα νέα τραγούδια σε μουσική Γιώργου Ανδρέου και Νίκου Ξυδάκη και σε λόγια Γιώργου Ανδρέου, Θοδωρή Γκόνη, Κικής Δημουλά, Μάνου Ελευθερίου και Διονύση Καψάλη.
2015: Mosaic – διασκευές τραγουδιών (σημαντικών αλλά όχι πάντα πολύ γνωστών στο ακροατήριο) από τη δεκαετία του ’50 μέχρι και σήμερα. Μελωδίες των Σταμάτη Κραουνάκη, Νίκου Ξυδάκη, Γιώργου Ανδρέου, Γιώργου Καζαντζή, Μανώλη Χιώτη, Χρήστου Νικολόπουλου κ.ά. σε στίχους Μιχάλη Γκανά, Λίνας Νικολακοπούλου, Θοδωρή Γκόνη, Μανώλη Ρασούλη, Οδυσσέα Ιωάννου κ.ά. Παραγωγή-ενορχήστρωση-καλλιτεχνική επιμέλεια: Γιώργος Ανδρέου.
2014: Kymatographos – δώδεκα τραγούδια από τον διεθνή κινηματογράφο των Eden Abhez, Antônio Pinto, Μίκη Θεοδωράκη, Ελένης Καραΐνδρου, Astor Piazzolla, Nicola Piovani, Zbigniew Preisner κ.ά. σε συνεργασία με τον Παναγιώτη Μάργαρη.
2012: Ταγκό για τρεις σε μουσική του Δημήτρη Μαραμή και στίχους των Μιχάλη Γκανά, Κ. Γ. Καρυωτάκη και Μαρίας Πολυδούρη.
2010: Χορός με τη βροχή σε μουσικές των Αρμός, Δημήτρη Μαραμή, Στέργιου Γαργάλα και στίχους Κώστα Μπουρναζάκη, Σωτήρη Τριβιζά κ.ά.

 Δισκογραφικές συμμετοχές 
 2021: Σύννεφα παντού – Γιάννης Μήτσης. Συμμετοχή στα τραγούδια "Οι ψυχές μας θα' ναι πάντα εδώ", "Μέρα μεσημέρι" και "Θα ξανανταμώσουμε". Στίχοι και μουσική των Γιαννη Μήτση και Νόμικ.
2020: Βράδυ – Single, ντουέτο με την Ελένη Τσαλιγοπούλου. Ποίηση του Κ. Γ. Καρυωτάκη και μουσική της Λένας Πλάτωνος.
2019: Πατημασιές στο χιόνι – Γιώργος Χατζηπιερής. Συμμετοχή στο τραγούδι "Τρεις χιονονιφάδες". Στίχοι και μουσική του Γιώργου Χατζηπιερή.
2019: 16 Γάμοι για μιαν αγάπη – Συμμετοχή στο τραγούδι "Ξόδεψα θάλασσες". Στίχοι της Ιωάννας Κολλινιάτη και μουσική του Νίκου Ξυδάκη.
2015: Ποιος μου χάλασε το τραίνο; – Συμμετοχή στα τραγούδια "Το μάτιασμα", "Πανσέληνος", "Ποιος μου χάλασε το τραίνο;", "Το πατάρι", "Φούσκες" και "Πλαστελίνη". Στίχοι των Παρασκευά Καρασούλου και Γιάννη Βασιλόπουλου και μουσική του Γιώργου Ανδρέου.
2007: Άνεμοι και παλίρροιες – Συμμετοχή στο τραγούδι "Μετανάστης" μαζί με τον Μπάμπη Στόκα και το συγκρότημα Αρμός. Στίχοι του Κώστα Μπουρναζάκη και μουσική του συγκροτήματος Αρμός.

 Παραπομπές 

Κατηγορία:Ελληνίδες τραγουδίστριες